કચ્છના માંડવીની એક યુવતી સામે વિકટ પરિસ્થિતિ આવીને ઊભી રહી હતી, પરંતુ તેના નસીબ બીજી યુવતીઓ કરતાં વધુ સારા હતાં. તેનાં સાસરિયાંઓએ તેને લગ્નની વિધિને વધુ મહત્ત્વ આપવાના બદલે પરીક્ષાને મહત્ત્વ આપવા સમજાવ્યું અને તેઓ નવવધૂ બનનારી યુવતીને લગ્ન પછી પોતાની સાથે લઈ જવાના બદલે પરીક્ષા આપવા પિયર જ રાખી, પરીક્ષા પતી ગયા પછી એટલે લગ્નના લગભગ દસ દિવસે તેને સાસરે તેડી ગયાં. બેચલર ઓફ ફાર્મસીના બીજા વર્ષની (ચોથા સેમેસ્ટરની) પરીક્ષા લગ્નના બીજા દિવસે આપનારી રીટા રમેશભાઈ જોષી (લગ્ન પછી રીટા અક્ષય દાદલ) આ અંગે કહે છે, ‘મારા સાહિત્યકાર પિતા અને માતા મને હંમેશાં ભણવા માટે પ્રોત્સાહન આપતાં હતાં. મારે ડ્રગ ઇન્સ્પેકટર બનવું છે એટલે મેં બી.ફાર્મ.નો કોર્સ લીધો. મન દઈને ભણતી હતી, તેવામાં મારા લગ્ન નક્કી થઈ ગયાં. અમદાવાદમાં રહેતાં મારાં સાસરિયાંએ મને ભણવાનું ચાલુ રાખવાની અને લગ્ન પછી સાસરે જઈને અભ્યાસ પૂરો કરવાની છૂટ આપી હતી. હું ખૂબ ઉત્સાહમાં ભણતી હતી. બીજા વર્ષની – ચોથા સેમેસ્ટરની પરીક્ષા નજીક આવી હતી અને ત્યાં મારાં લગ્નની તારીખ નક્કી થઈ. પરીક્ષાની સંભવિત તારીખો પણ આવી ગઈ હતી. લગ્ન અને પરીક્ષા વચ્ચે પૂરતો ગાળો હતો, તેથી ચિંતા ન હતી, પરંતુ લગ્નના ૫-૬ દિવસ પહેલાં જ પરીક્ષાની સાચી તારીખ આવી. જે મુજબ પરીક્ષા લગ્નના બીજા દિવસે સવારથી જ ચાલુ થતી હતી. હવે શું કરવું બધા મૂંઝાઈ ગયા. મારાં લગ્ન સમૂહ લગ્નોત્સવમાં થવાના હતાં. લગ્ન લખાઈ પણ ગયા હતા. આમ છતાં મારાં સાસરિયાંઓએ મને કહ્યું, તું ચિંતા ન કર. આપણે લગ્નની તારીખ ફેરવી નાખીએ, પરંતુ બધી જ તૈયારી થઈ ગઈ હતી. તારીખ ફેરવવી મુશ્કેલ હતી. મારી બહેનપણીઓએ તો મને ડ્રોપ લેવાનું સૂચવ્યું. જોકે મારી વર્ષ દરમિયાન પૂરી તૈયારી થઈ ગઈ હતી. મારી તૈયારી હતી લગ્નના પછીના દિવસે જ પરીક્ષા આપવાની, પરંતુ એક પેપરનો સવાલ ન હતો. પરીક્ષા દસ દિવસ ચાલવાની હતી. છતાં મારાં સાસરિયાંઓએ મને કહ્યું, ચિંતા ન કર. તારી પરીક્ષા પતે પછી જ તને અમદાવાદ લઈ જઈશું. તું લગ્નની કોઈ જાતની ચિંતા ન કરતી. આવી જ હિંમત તેમણે મારાં માતા-પિતાને પણ આપી.‘